HU Az Európai Unió Hivatalos Lapja C 238/9

A meghallgatási tisztviselő zárójelentése (1)

AT.39922 – Csapágyak

2014/C 238/08

2013. január 22-én az Európai Bizottság (a továbbiakban: Bizottság) eljárást kezdeményezett az 1/2003/EK rendelet (2) 11. cikkének (6) bekezdése értelmében a JTEKT Corporation, a JTEKT Europe Bearings B.V., a Koyo France SA és a Koyo Deutschland GmbH (a továbbiakban: JTEKT), az NSK Ltd., az NSK Europe Ltd. és az NSK Deutschland GmbH (a továbbiakban: NSK), a Nachi-Fujikoshi Corporation és a Nachi Europe GmbH (a továbbiakban: NFC), az AB SKF és az SKF GmbH (a továbbiakban: SKF), az INA-Holding Schaeffler GmbH & Co. KG, a Schaeffler Holding GmbH & Co. KG, a Schaeffler AG, a Schaeffler Technologies AG & Co. KG (3) és a FAG Kugelfischer GmbH (a továbbiakban: „Schaeffler”), az NTN Corporation, az NTN Wälzlager (Europa) GmbH és az NTN-SNR Roulements SA (a továbbiakban: NTN), (együttesen a felek) ellen.

A 773/2004/EK rendelet (4) 10a. cikkének (2) bekezdése szerinti vitarendezési megbeszélések és vitarendezési beadványok benyújtását követően, a Bizottság 2014. január 21-én a felek részére címzett kifogásközlést (5) fogadott el, amely szerint a felek az Európai Unió működéséről szóló szerződés 101. cikkét és az EGT-megállapodás 53. cikkét érintő egységes és folytatólagos jogsértésben vettek részt. A kifogásközlés szerint a csapágygyártók összehangolták áraikat egymás között a gépjárműgyártó felhasználókkal szemben, és az egész Európai Gazdasági Térséget lefedték.

A felek a kifogásközlésre adott válaszaikban megerősítették, hogy a nekik címzett kifogásközlés figyelembe vette vitarendezési beadványaik tartalmát.

A 2011/695/EU határozat 16. cikkének megfelelően megvizsgáltam, hogy a határozattervezet csak olyan kifogásokat érint-e, amelyekre vonatkozóan a feleknek lehetőségük nyílt álláspontjuk ismertetésére, és ezt megerősítő következtetésre jutottam.

A fentiek alapján és tekintettel arra, hogy a felek nem nyújtottak be hozzám kérelmet vagy panaszt (6), úgy tekintem, hogy az ügyben tiszteletben tartották a felek eljárási jogainak hatékony gyakorlását.

Brüsszel, 2014. március 17. Wouter WILS

(1) A meghallgatási tisztviselő egyes versenyjogi eljárásokban meglévő feladatáról és megbízatásáról szóló, 2011. október 13-i 2011/695/EU európai bizottsági elnöki határozat 16. és 17. cikke alapján (HL L 275., 2011.10.20., 29. o.) (a továbbiakban: 2011/695/EU határozat).

(2) A Tanács 2002. december 16-i 1/2003/EK rendelete a Szerződés 81. és 82. cikkében meghatározott versenyszabályok végrehajtásáról (HL L 1., 2003.1.4., 1. o.).

(3) A Schaeffler Technologies AG & Co. KG 2014. január 1-jétől megszűnt. Jogutódja a Schaeffler Technologies GmbH & Co. KG.

(4) A Bizottság 2004. április 7-i 773/2004/EK rendelete a Bizottság által az EK-Szerződés 81. és 82. cikke alapján folytatott eljárásokról (HL L 123., 2004.4.27., 18. o.).

(5) 2014. február 20-án a Bizottság a Schaeffler Technologies GmbH & Co. KG részére kifogásközlést intézett.

(6) A 2011/695/EU határozat 15. cikke (2) bekezdésének megfelelően a kartellügyek azon felei, akik részt vesznek a 773/2004/EK rendelet 10a. cikke szerinti vitarendezési megbeszéléseken, a vitarendezési eljárás bármely szakaszában a meghallgatási tisztviselőhöz fordulhatnak eljárási jogaik hatékony gyakorlásának biztosítása érdekében. Lásd még az 1/2003/EK tanácsi rendelet 7. és 23. cikke szerint kartellügyekben hozott határozatok elfogadása érdekében folytatott vitarendezési eljárások lefolytatásáról szóló bizottsági közlemény (HL C 167., 2008.7.2., 1. o.) 18. bekezdését.